Šipoš, Michal, poslanec NR SR (2024-01-26):
Ďakujem pekne za slovo. Milí kolegovia, milé kolegyne, ja by som začal môj prejav citátom predsedu parlamentu z 26. 10. 2023, keď deň predtým sa stal a bol zvolený predsedom Národnej rady Slovenskej republiky a na druhý deň mal taký pekný, pekne pripravený prejav, tak z neho zacitujem tri vety. Prvá, Peter Pellegrini hovorí: „Včera som vám povedal, že si veľmi želám, aby sme boli radou národnou, to znamená radou, ktorá sa stará o záujmy občanov Slovenskej republiky, o celý náš národ, nielen jeho časť. Aby sme boli Národnou radou pre všetkých občanov Slovenskej republiky. Nielen tých, ktorí volili súčasnú vládnu koalíciu, ale aj opozičné strany.“ Ďalší citát: „Každý z poslancov Národnej rady Slovenskej republiky, a budem to rešpektovať a budem to takto uznávať do konca môjho funkčného obdobia, má právo na rovnaký plnohodnotný mandát. A my musíme rešpektovať práva každého jedného, ktorý tu sedí.“ Tretí citát, a ten je najlepší: „Zároveň by som chcel vyjadriť presvedčenie, že v otázkach, ktoré sú komplexnejšie, vysoko odborné sa vrátime k štandardnému legislatívnemu procesu a budeme umožňovať sociálny dialóg, riadne pripomienkové konanie a budeme robiť kvalitnú legislatívu tak, aby sme ju nemuseli po niekoľkých mesiacoch kvôli chybám a nekompetentnosti nejakým spôsobom upravovať.“ Dámy a páni, toto povedal Peter Pellegrini, predseda parlamentu, 26. 10. 2023. A ešte tam niečo hovoril o novej politickej kultúre. No a teraz sme v situácii v Národnej rade ani nie po troch mesiacoch, respektíve dnes je presne tri mesiace, kedy sme už pri treťom takomto zákone. Prvý zákon bol, keď si pamätáte ešte v minulom roku, zákon roka, rozpočet, kedy nám najprv obmedzili rozpravu, potom ju zarezali, neumožnili sa vyjadriť desiatkam poslancov Národnej rady. Ja som bol jeden z tých, ktorý nemohol vystúpiť k zákonu roka. Nemohol som sa ani jedným slovom vyjadriť k rozpočtu. Dali nám, samozrejme, rokovať v noci a tvárili sa, že všetko je v poriadku, že to ide v súlade s tými novými pravidlami a že ide o novú politickú kultúru. Potom prišiel kompetenčný zákon, to je ten zákon, kde si predseda SNS vytrucoval svoje vlastné ministerstvo, aby mohol umiestniť všetkých členov SNS, aby mali ďalšie ministerstvo, limuzíny, budovy, nábytky, a všetko to bude stáť nakoniec sto miliónov euro, čo nám potvrdila Rada pre rozpočtovú zodpovednosť, a ani tam nešli štandardným legislatívnym procesom, tak ako sľuboval Peter Pellegrini. Tiež skrátené legislatívne konanie, no a potom prišiel pán Huliak a navrhol, aby sa rokovalo dvanásť hodín. Respektíve šesť hodín pre opozíciu. A opäť sme boli v tej istej situácii, kedy nemohli všetci poslanci vystúpiť tak, ako to majú v rokovacom poriadku. To znamená dvadsať minút v písomnej, desať minút v ústnej a každý môže dávať faktické poznámky, ak chce sa vyjadriť k danej veci. Proste zase nám zobrali slovo, obmedzili nás a tvárili sa, že všetko je okej, že všetko je v poriadku. Už nehovoriac o tom, že neberú do úvahy ani Ústavný súd, ani pripomienky prezidentky, proste na hulváta, bagrom pretlačiť za každú cenu to svoje. No a teraz sme pri Trestnom zákone, kde dali prílepky, samozrejme, rušenie Úradu špeciálnej prokuratúry, Trestný poriadok, opäť sme v situácii, kedy pán poslanec Saloň navrhol rokovať v noci, aby... teda navrhol, aby sa obmedzila rozprava, rokovali sme v noci, no a dnes sme v situácii, kedy naše hnutie má momentálne už len 59 minút, takže nebudem môcť prejaviť všetko, čo by som chcel, nemôžem vystúpiť tak, ako by som chcel, pretože chcem, aby mohli vystúpiť ešte aspoň traja moji kolegovia, a, bohužiaľ, desiati moji kolegovia sa nebudú môcť vyjadriť k tomuto zákonu v prvom čítaní. Pretože vládny valec sa rozhodol. Robert Fico nakázal v sobotu, v Sobotných dialógoch poslal odkaz pánovi predsedovi Národnej rady, ktorý tu hovoril, jak on bude, ako tu on bude riadiť tú Národnú radu, ako tu všetko už teraz bude v súlade, nová politická kultúra, žiadne skrátené, žiadne prílepky, všetci poslanci ste rovnakí, všetci občania Slovenskej republiky ste rovnakí. Toto hovoril Peter Pellegrini, kandidát na prezidenta, ktorý chce mať už pokoj so všetkým. No a my sme v situácii, kedy musíme bojovať v rámci možností, ktoré nám nadelili oni, páni vládni poslanci na čele s Robertom Ficom a s jeho podržtaškou Petrom Pellegrinim. Preto sa ohradzujeme voči krokom predsedu Národnej rady Petra Pellegriniho, ktorý len plní zadanie Roberta Fica a pomáha demontovať právny štát. Sme presvedčení, že Peter Pellegrini je hlavným vinníkom zatvárania úst opozícii. Práve on tvrdil, že nesiahne na právo poslancov vyjadriť sa v rozprave k novele Trestného zákona podľa zákona o rokovacom poriadku, aby krátko nato spravil úplný opak. Robí to preto, aby mal pokoj a naplno sa mohol venovať svojej prezidentskej kampani. No a čo sa udeje, keď si tento zákon schvália? Hovorili to viacerí z vás už v skrátenom legislatívnom konaní, uzákonenie tohto zákona je pozvánkou pre kriminálnikov z celej Európy na Slovensko. Každý začínajúci autičkár z celej Európy či podomový vykrádač bytov bude privábený možnosťou praktickej beztrestnosti vyskúšať si kradnutie na Slovensku. Keď v Európe sa hovorí ako prilákať a udržať talenty, vy idete lákať kriminálnikov z celej Európy. Minister spravodlivosti Boris Susko sa snažil a snaží presvedčiť verejnosť o drakonických trestných sadzbách, ktoré treba znížiť, ale už dnes majú sudcovia zákonnú možnosť udeliť aj nižšie tresty. Koalícia nemá žiadne pravdivé argumenty, iba to, čo povedal Fico. Je to mocenské politické rozhodnutie. Ústavný súd sa vyjadril v inej veci, že samotné skrátené konanie nestačí na vyhlásenie protiústavnosti zákona, ale v prípade, ak tam je ešte obmedzenie rozpravy v Národnej rade Slovenskej republiky, tak už to protiústavné byť môže. Koalícia ignoruje tento judikát Ústavného súdu a valcuje legislatívny proces naďalej. Veď v poriadku, majú moc, majú 77 stláčačov, nech sa páči. Ľudia okolo Roberta Fica, Petra Pellegriniho, Andreja Danka demontujú právny štát, keď si nadeľujú amnestiu za zločiny, ktoré oni a ich ľudia v minulosti napáchali. Od Pellegriniho záleží, či bude, alebo nebude schválené skrátené legislatívne konanie aj to, či bude, alebo nebude skrátená rozprava v pléne Národnej rady. Od Pellegriniho a hlasov jeho poslancov sa očakávalo podľa toho, čo sľuboval pred voľbami, a podľa toho, čo hovoril ako už zvolený predseda Národnej rady, lebo však potreboval nalákať, aby mal čo najviac hlasov, tuším ich bolo 131, tak on sľuboval, že bude iný, ale dnes vidíme, že robí len to, čo robil devätnásť rokov v SMER-e. Slúži mafii. Týmto návrhom, vládni poslanci, milí kolegovia, ničíte spravodlivosť a ohrozujete bezpečnosť Slovenska. Tieto zmeny sú priam pozvánkou na páchanie korupčných činov, na podplácanie a branie úplatkov. Mnoho ľudí, žiaľ, nemá šajnu, čo idete urobiť, preto im to treba vysvetliť ľudskou rečou. Máte v rukách moc, síce vďaka tomu, že ste pred voľbami oklamali ľudí, ale máte v rukách moc. Rozhodli ste sa zneužiť túto moc na to, aby ste v prvom rade pomohli sami sebe. Nie ľuďom, ale sami sebe. Len o toto vám naozaj išlo. Ja chcem ľuďom aj v tomto príhovore vysvetliť ľudskou rečou, čo sa chystáte urobiť. Chcete si znížiť, zmierniť alebo zrušiť tresty, ktoré hrozia vám a vašim kamarátom za trestnú činnosť, ktorú ste napáchali a ktorú sa v najbližších štyroch rokoch ešte len chystáte páchať. A teraz aspoň také tri príklady možno, aby si to vedeli ľudia predstaviť. Keď si obvinení poslanci v parlamente znížia tresty, je to to isté, ako keby si podnikatelia v parlamente zrušil všetky odvody a dane. Keď si zločinci v parlamente znížia tresty, je to to isté, ako keby si alkoholici v parlamente schválili doživotný prísun alkoholu zadarmo pre všetkých. A ešte jeden príklad. Keď si zločinci v parlamente znížia tresty, je to to isté, ako keby si žiaci v parlamente schválili celoročné prázdniny. Proste sú v brutálnom konflikte záujmov. Chápete to, aká je to absurdnosť, aké je to škodlivé, aký je ten váš návrh škodlivý, ktorým devastujete právny štát a spravodlivosť na Slovensku? Je im to jedno. Susko, Gašpar, je im to jedno. Pre koho konkrétneho tieto zmeny v Trestnom zákone robíte? Pre poctivých ľudí, ktorí dodržiavajú zákony a nekradnú? Určite nie. Robíte to pre ľudí, ktorí si za vašich predchádzajúcich vlád zvykli na to, že špeciálny prokurátor uprace akúkoľvek politickú zlodejinu. A takto by som mohol pokračovať, keby som ešte mal čas, ale, bohužiaľ, chcem, aby aj moji ďalší traja kolegovia mohli vystúpiť. Chcel som ešte hovoriť o tom, ako sa pomôže Výbohovi, o tom, ako zobral úplatky, o ktorých vypovedajú ľudia, ako je obžalovaný pri úplatku 150-tisíc, ktorý si údajne vypýtal od šéfa finančnej správy Františka Imreczeho a podnikateľa Michala Suchobu. Chcel som hovoriť o dvoch svedkoch, ktorí hovorili, že 150-tisíc v krabici od šampanského dal Výboh práve predsedovi parlamentu Petrovi Pellegrinimu, ktorý po novom, keď si to budúci týždeň páni poslanci schvália, už sa nebude vôbec riešiť a pán Výboh sa môže vrátiť ako ctihodný občan. A takto by som mohol hovoriť o ďalších, o Norbertovi Paksimu, Pakšimu, o Jozefovi Rehákovi, Ľubošovi Mahdoňovi a tak ďalej a tak ďalej. No na záver chcem povedať už len jednu vec. Robert Fico na začiatku tohto volebného obdobia hovoril a sľúbil ľuďom peklo. Vraj do neho prídeme na veľkom bielom koni. A ten biely kôň sa volá Peter Pellegrini. Možno pre niektorých kolegov to bude taký trójsky kôň, lebo Peter Pellegrini bol vyobrazovaný ako ten demokrat, ten, ktorý tu už pôjde s tou demokratickou časťou, keď bude tá možnosť, lebo on nie je taký ako Fico, on nie je taký ako Kaliňák, on je ten demokrat. Veľa novinárov o tom písalo. My sme v našom hnutí od začiatku hovorili, že je to stopercentný smerák, len má krajšiu vizáž, krajší oblek, krajšie jamky, lepší strih brady, každý týždeň nový účes. My sme vedeli, že je to biely kôň. Niektorí kolegovia možno mi povedia, že to je trójsky kôň, ale v poriadku. Je to kôň, ktorý dovezie Slovensko na bielom, na tom koni do pekla, ako sľúbil Robert Fico, budúci týždeň si to schvália a dielo dokonajú. Vitajte v pekle, občania Slovenskej republiky! Budúci týždeň to začne. Ďakujem pekne. (Potlesk.)